 NA RICHARD MUNGUTI KESI ya mauaji kinyama ya aliyekuwa Kaimu Mkurugenzi wa Fedha katika Nairobi Hospital Eric Maigo imechukua mwelekeo mpya baada ya mshukiwa mkuu kubadilisha maungamo yake ya hapo awali kwamba alimuua afisa huyo mnamo Septemba 23, 2023. Anne Adhiambo Ouma almaarufu ‘Nut’ alibadilisha mawazo na kukanusha shtaka dhidi yake aliposhtakiwa mbele ya Mahakama Kuu ya Kibra, mnamo Alhamisi. Mnamo Oktoba 26, 2023, Adhiambo alikiri kwamba alimuua Bw Maigo aliposomewa shtaka mbele ya Jaji Kanyi Kimondo. Kuungama mauaji hayo kuliwashtua wote hata Jaji Kimondo akamiuliza mara tatu: “Unakiri ulimuua Erick Maigo. Unakiri ulimuua Erick Maigo. Kweli unakiri ulimuua Erick Maigo?” Adhiambo alidumisha maungamo yake lakini Jaji huyo akaamuru azuiliwe katika gereza la wanawake la Langata kutafakari maungamo yake. Jaji huyo aliamuru wakati huo kwamba mshtakiwa afikishwe mbele ya Jaji Diana Kavedza jana Novemba 9, 2023, kusomewa shtaka tena. Pia Jaji Kimondo alimtaka wakili Samuel Ayora anayemtetea Adhiambo amshauri kuhusu athari za kukiri shtaka moja kwa moja. Bw Ayora aliyeshtushwa na maungamo hayo aliambia korti “nimepigwa na butwaa Adhiambo anakiri shtaka.” “Nilikuwa nimemshauri lakini ameamua kukiri shtaka. Naomba nipewe muda kuzugumza naye zaidi,” akasema Bw Ayora. Kesi hiyo ilipotajwa mbele ya Jaji Kavedza, Bw Ayora aliomba mahakama imsomee mshtakiwa shtaka upya. “Naomba mshtakiwa asomewe kesi upya. Nimeshauri kuhusu athari za kukiri shtaka,” Bw Ayora alisema. Jaji alimsomea Adhiambo shtaka upya kwamba anadaiwa alimuua Maigo mnamo Septemba 23, 2023, katika mtaa wa Woodley, Nairobi ndipo akajibu,“Si kweli.” Kesi hiyo iliendelea kwa njia ya mtandao. Kiongozi wa mashtaka Allan Mulama alipinga ombi la mshtakiwa kuachiliwa kwa dhamana akisema “atatoroka.” Bw Mulama alisema tabia ya mshtakiwa kuhepa na kujificha kwa zaidi ya mwezi baada ya mauaji hayo “ni ishara kwamba mshtakiwa atachana mbuga na kutokomea kabisa.” Pia mahakama ilifahamishwa mshtakiwa hana pahala maalum pa kuishi jijini Nairobi. Jaji alifahamishwa polisi walimkuta mshtakiwa akiwa amejificha katika mtaa wa mabanda wa Kibra. “Mshtakiwa atatoroka akiachiliwa na polisi hawajui pahala ambapo wanaweza kumpata,” Bw Mulama alimweleza Jaji Kavedza. Pia alisema adhabu kali itakayotolewa dhidi ya mshtakiwa akipatikana na hatia ni “kivutio chake kutoroka akiachiliwa kwa dhamana.” Bw Mulama aliomba mshtakiwa aendelee kuzuiliwa katika gereza la Wanawake la Langata hadi kesi isikilizwe na kuamuliwa. Wakili Ayora aliomba apewe muda zaidi kujibu ombi la DPP. Jaji huyo aliagiza kesi hiyo iendelee Desemba 14, 2023, Bw Ayora atakapoomba korti imwachilie mshtakiwa kwa dhamana. Adhiambo alifikishwa mbele ya hakimu mwandamizi Gilbert Shikwe mnamo Septemba na kuelezwa na Bw Ayora kwamba “afisi ya DPP haijatayarisha cheti cha shtaka na wala haijamkabidhi nakala za mashahidi.” Bw Ayora aliomba mahakama iamuru mshukiwa huyo azuiliwe katika kituo cha polisi cha Kilimani hadi atakaposomewa shtaka kwa njia ya mtandao. Bw Ayora alieleza korti kwamba Adhiambo yuko na umri wa miaka 16. Alitiwa nguvuni Septemba 26, 2023 katika eneo la Olympic, Kibra baada ya Maigo kuuawa kwa kudungwa kisu mara 25. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  